Mar 25,2017
బ్యాంకు షేర్ల హావా
న్యూఢిల్లీ : దేశీయ స్టాక్‌ మార్కెట్లు శుక్రవారం లాభాలతో ముగిశాయి. బ్యాంకింగ్‌ రంగంలో అంతకంతకు పెరిగిపోతున్న మొండిబకాయిలను (ఎన్‌పీఎ) కట్టడి చేసేందుకు ఆర్థిక మంత్రి అరుణ్‌ జైట్లీ రెండు రోజుల్లో పటిష్ట విధానాలు చేపట్టనున్నట్టు వచ్చిన వార్తల నేపథ్యంలో శుక్రవారం బ్యాంకింగ్‌ షేర్లకు డిమాండ్‌ లభించింది. ఈ నేపథ్యంలోనే బీఎస్‌ఈ సెన్సెక్స్‌ 89 పాయింట్లు పెరిగి 29,421 వద్ద ముగిసింది. నిప్టీ 22 పాయింట్ల లాభాపడి 9,108 వద్ద స్థిర పడింది. చివర్లో మదుపర్లు లాభాల స్వీకరణకు మొగ్గు చూపడంతో మార్కెట్లు లాభాలు తగ్గు ముఖం పట్టాయి. బీఎస్‌ఈలో మిడ్‌ క్యాప్‌ 0.1శాతం క్షీణించగా, స్మాల్‌ క్యాప్‌ సూచీ 0.3శాతం లాభపడింది. కాగా బీఎస్‌ఈలో 1,471 షేర్లు క్షీణించగా..1,346 షేర్లు సానుకూలంగా నమోదయ్యాయి. 218 షేర్లలో ఏలాంటి మార్పులు లేవు. రంగాల వారిగా చూస్తే.. జైట్లీ ప్రకటనతో ప్రభుత్వ రంగ బ్యాంకు కౌంటర్లు భారీగా లాభాపడినాయి. ఇన్వెస్టర్లు కొనుగోళ్లకు క్యూకట్టడంతో ఎన్‌ఎస్‌ఈలో పీఎస్‌యూ బ్యాంక్‌ సూచీ 1.5శాతం లాభాలతో ముందు వరుసలో నిలిచింది. ఓరియంటల్‌ బ్యాంకు ఆఫ్‌ కామర్స్‌ 7శాతం, బ్యాంకు ఆఫ్‌ ఇండియా 5శాతం, ఎస్‌బీఐ 4శాతం, పంజాబ్‌ నేషనల్‌ బ్యాంకు 4శాతం చొప్పున పెరిగాయి. ప్రయివేటు బ్యాంకులు 1శాతం ఎగిశాయి. ఇక టాటా పవర్‌తో విద్యుత్‌ కొనుగోళ్ల ఒప్పందంతో ఎన్‌హెచ్‌పీసీి షేర్లు 2శాతం ఎగిశాయి.
మీ స్నేహితులకు రికమెండ్ చెయ్యండి